《忆昨行寄呈刘法曹》
宋代·刘宰

忆昨太守宣城陈，人物风流法从臣。
太息官仓取无艺，要与邑民图久计。
总将一石计其赢，三斗八升为定制。
厥初号令发雷霆，奉行谁敢圭撮增。
愚民不解深长虑，竞喜当时斗斛平。
新守迎来旧守法，号令虽严谁复顾。
斛面坡陀斗面高，三斗八升作常赋。
后生主簿辛君机，太学声名盛一时。
朅来意与上官合，委向仓中司出纳。
筹算亲临绝蔽欺，户庭凛凛无喧杂。
愚民乍喜见明官，概量宁论另勺全。
上供送使有成数，羡馀到底归州府。
明年按籍取之民，三斗八升更增五。
往者不可谏，来者图之犹未晚。
只今太守龚黄比，千里痒疴如切已。
公事勤劳绝燕私，私钱大半供公使。
选官受秋输，而得法曹贤。
除弊几十九，积羡逾三千。
三千宁足州家用，祗恐从今还作俑。
明年四斗三升之上更增科，三十六都之人将柰何。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。